23.5.2022.
A.2.3.
HR
Službeni list Europske unije
L 144/309
Definicija reprezentativnih organizacija Tehničko tajništvo razvija „model” reprezentativne organizacije (RO) koja je prisutna na tržištu EU-a i pripada sektoru.
Reprezentativna organizacija mora odražavati trenutačnu situaciju u vrijeme razvoja OEFSR-a.
Primjerice, to znači da se isključuju buduće tehnologije, budući scenariji prijevoza ili buduća obrada na kraju životnog vijeka.
Moraju se upotrebljavati najnoviji podaci koji odražavaju realistične prosjeke na tržištu (osobito za tehnološke proizvode koji se brzo razvijaju).
Moraju se izbjegavati konzervativne vrijednosti ili procjene.
Reprezentativna organizacija može biti stvarna ili virtualna (nepostojeća) organizacija.
Virtualna organizacija trebala bi se izračunati na temelju prosječnih značajki ponderiranih prodajom na europskom tržištu za sve postojeće tehnologije/proizvodne procese/vrste organizacija obuhvaćene sektorom ili podsektorom.
Ako je to opravdano, mogu se primijeniti drugi skupovi ponderiranja.
Pri utvrđivanju referentne organizacije postoji rizik da se tehnologije s vrlo različitim tržišnim udjelima zamijene i da se one s relativno malim tržišnim udjelom previde.
U takvim slučajevima tehničko tajništvo uključuje tehnologije/ načine proizvodnje / vrste organizacija koji nedostaju (ako su unutar područja primjene) u definiciju reprezentativne organizacije ili, ako to nije tehnički moguće, pruža pisano obrazloženje.
Reprezentativna organizacija je osnova za studiju OEF-a za reprezentativnu organizaciju (OEF-RO).
U odjeljku A.3.1. objašnjava se kad se reprezentivna organizacija mora razviti za sektore i podsektore.
Tehničko tajništvo navodi informacije o svim mjerama poduzetima kako bi se definirao „model” reprezentativne organizacije i izvješćuje o prikupljenim informacijama u prilogu OEFSR-u.
Tehničko tajništvo poduzima najprikladnije mjere kako bi se očuvala povjerljivost podataka, ako je primjenjivo.
A.2.4.
Prva studija OEF-a za reprezentativne organizacije Za svaku reprezentativnu organizaciju provodi se prva studija oEF-a (prvi OEF-RO).
Prvim OEF-RO-om nastoje se: 1. utvrditi najrelevantnije kategorije učinka; 2. utvrditi najrelevantnije faze životnog ciklusa, procesi i elementarni tokovi; 3. utvrditi potrebni podaci, aktivnosti prikupljanja podataka i zahtjevi za kvalitetu podataka.
Tehničko tajništvo provodi prvi OEF-RO na temelju „modela” reprezentativnih organizacija.
Nedostatak raspoloživih podataka i malen tržišni udio ne smiju biti argument za isključivanje tehnologija ili proizvodnih procesa.
Ako su dostupni, tehničko tajništvo upotrebljava skupove podataka usklađene s ekološkim otiskom za OEF-RO.
Ako ne postoji skup podataka usklađen s ekološkim otiskom, mora se slijediti sljedeći postupak hijerarhijskim redoslijedom: 1. ako se može pronaći, upotrebljava se posredni skup podataka usklađen s ekološkim otiskom; 2. ako se može pronaći skup podataka usklađen s ILCD-EL-om kao posredni skup: upotrebljava se, ali se ne uključuje na popis zadanih skupova podataka u prvom nacrtu OEF-RO-a.
Posredni skupovi podataka navode se u ograničenjima prvog nacrta OEF-RO-a uz sljedeći tekst: „Ovaj skup podataka upotrebljava se kao posredni skup podataka samo za vrijeme prvog OEF-RO-a.
Međutim, poduzeće koje provodi potpornu studiju kako bi se ispitao prvi nacrt OEFSR-a mora primijeniti skup podataka usklađen s ekološkim otiskom, ako je dostupan (u skladu s pravilima utvrđenima u odjeljku A.4.4.2.
o tome koje je skupove podataka potrebno upotrebljavati).
Ako nije dostupan, poduzeće upotrebljava isti posredni skup podataka koji se upotrebljavao za izračun u prvom OEF-RO-u.”; 3.
Ako nije moguće pronaći skup podataka usklađen s ekološkim otiskom ili ILCD- EL-om, može se upotrijebiti neki drugi skup podataka.
U prvom OEF-RO-u nije dopušteno razgraničenje procesa, emisija u okoliš ni resursa iz okoliša.
Obuhvaćaju se sve faze životnog ciklusa i procesi (uključujući kapitalna dobra).
Međutim, mogu se isključiti aktivnosti kao što su svakodnevno putovanje osoblja, menze na proizvodnim lokacijama, potrošni materijali koji nisu usko povezani s proizvodnim procesima, marketing, poslovna putovanja te aktivnosti istraživanja i razvoja.
Razgraničenja se mogu uključiti u konačni OEFSR samo na temelju pravila iz Priloga III. i ovog Priloga.